b'\n_START_ARTICLE_\nNormanska arhitektura\n_START_PARAGRAPH_\nIzraz normanska arhitektura se uporablja za razvrstitev slogov romanske arhitekture, ki so jo razvili Normani v razli\xc4\x8dnih de\xc5\xbeelah, ki so bile pod njihovo oblastjo ali vplivom v 11. in 12. stoletju. Izraz se uporablja za angle\xc5\xa1ko romansko arhitekturo. Normani so zgradili veliko gradov, utrdb, tudi normanski keep \xe2\x80\x93 bivalno-obrambni grad, samostane, opatije, cerkve in stolnice, vse v slogu z obi\xc4\x8dajnimi romanskimi zaobljenimi loki (predvsem prek oken in vrat) in ogromnih razse\xc5\xbenosti v primerjavi z drugimi regionalnimi slogi.\n_START_SECTION_\nIzvor\n_START_PARAGRAPH_\nTa romanski slog izvira iz Normandije in je postal zelo raz\xc5\xa1irjen v severozahodni Evropi, predvsem v Veliki Britaniji, ki ga je zelo razvila in ima najve\xc4\x8d ohranjenih primerov. Ob pribli\xc5\xbeno istem \xc4\x8dasu so Normani vladali na Siciliji, ki pozna posebno razli\xc4\x8dico z bizantinskimi in saracenskimi vplivi ter je znana kot sicilska romanika. Starorimski izumi loka so osnova vse normanske arhitekture._NEWLINE_Anglonormanska arhitektura je nastala po normanski osvojitvi Anglije pod vodstvom Viljema Osvajalca (1066\xe2\x80\x931087) leta 1066 Normani so prinesli romansko arhitekturo iz Normandije v Anglijo. Velike romanske cerkve Jumi\xc3\xa8ges (1037\xe2\x80\x931067), opatijska cerkev  Mont Saint-Michel (1024\xe2\x80\x9384), Sainte Trinit\xc3\xa9 in Saint-Etienne v Caenu (za\xc4\x8dete leta 1062 in 1064), nastale pod Viljemom I., so bile zgled in ka\xc5\xbeejo podobne oblike, kot so se malo kasneje pojavile v osvojeni Angliji.  Vendar pa najdemo normanske vplive tudi prej, kot je sa\xc5\xa1ko-normanski me\xc5\xa1ani slog iz okoli 1050 do 1065 v novi Westminstrski opatiji iz \xc4\x8dasa Edvarda Spoznavalca, ki je odrasel v izgnanstvu v Normandiji in poznal romansko arhitekturo._NEWLINE_Izraz so morda uporabljali starinarji 18. stoletja, vendar je njegova uporaba v zaporedju slogov pripisana Thomasu Rickmanu (1817) v njegovem delu  An Attempt to Discriminate the Styles of English Architecture from the Conquest to the Reformation (Poskus razlo\xc4\x8devanja sloga angle\xc5\xa1ke arhitekture od osvojitve do reformacije), ki je uporabljal izraze "normanski, zgodnjeangle\xc5\xa1ki, decorated in perpendicular". Bolj vklju\xc4\x8dujo\xc4\x8d izraz romanska je bil uporabljen v romanskih jezikih leta 1715  in je od leta 1819 veljal za arhitekturo 11. in 12. stoletja.  \xc4\x8ceprav je Edvard Spoznavalec zgradil Westminstrsko opatijo v romanskem slogu (zdaj je vse nadome\xc5\xa1\xc4\x8deno s kasnej\xc5\xa1imi prezidavami) tik pred zasedbo, \xc5\xa1e vedno verjamejo, da je prva ve\xc4\x8dja romanska stavba v Angliji.\n_START_SECTION_\nNormanski lok\n_START_PARAGRAPH_\nNormanski lok dolo\xc4\x8da normansko arhitekturo. Veli\xc4\x8dastni oboki naj bi vzbudili strah in jih je zelo pogosto videti kot vhod v velike verske zgradbe, kot so stolnice.\n_START_SECTION_\nNormandija\n_START_PARAGRAPH_\nVikin\xc5\xa1ki zavojevalci so prispeli ob ustje reke Sene leta 911, ko so se Franki borili na konjih in frankovski gospodarji gradili gradove. V naslednjem stoletju se je prebivalstvo na obmo\xc4\x8dju stopilo z Vikingi in se zdaj imenujejo Normani. Prevzeli so navade, pa tudi kr\xc5\xa1\xc4\x8danstvo in langue d\'oil (francoski dialekt). Normanski baroni so zgradili lesene gradove na zemeljskih vzpetinah in s tem za\xc4\x8deli razvoj gradov mota ter velike kamnite cerkve v romanskem slogu Frankov. Leta 950 so za\xc4\x8deli graditi kamnite  bivalno-obrambne gradove. Normani so od vseh narodov v Evropi najve\xc4\x8d potovali in spoznavali razli\xc4\x8dne kulture, tudi na Bli\xc5\xbenjem vzhodu, od katerih so prevzeli nekatere prvine v svojo umetnost in arhitekturo. Izdelali so zgodnjekr\xc5\xa1\xc4\x8danske na\xc4\x8drte bazilike z vzdol\xc5\xbeno in stranskima ladjama ter apsido in zahodno fasado z dvema stolpoma kot v cerkvi Saint-\xc3\x89tienne v Caenu v za\xc4\x8detku leta 1067, ki je postala vzorec za ve\xc4\x8dje angle\xc5\xa1ke stolnice 20 let kasneje.\n_START_SECTION_\nOblika\n_START_PARAGRAPH_\nPrej veljavna anglosa\xc5\xa1ka dvoranska zgradba je imela malo skupnega z mogo\xc4\x8dnimi cerkvami normanske tradicije. Za velike novogradnje je bil pomemben dodatek razporeditev delov prostora, deli so enakovredni med seboj._NEWLINE_Pri okra\xc5\xa1evanju je normanski cikcakasti pas postal legendaren skupaj s cinami, verigami in valj\xc4\x8dnimi vzorci, predvsem geometrijskimi oblikami._NEWLINE_Za obok je bila odlo\xc4\x8dilna gradnja stolnice v Durhamu, ki je okoli 1104 kot prva v veliki cerkvi uvedla rebrast obok v ladji, s \xc4\x8dimer je spominjala na Caen in St. Etienne v Beauvaisu. Ta obo\xc4\x8dna oblika je za\xc4\x8dela svoj zmagoviti pohod po Evropi._NEWLINE_Ladje normanskih cerkev so presenetljivo podolgovate: St. Albans ima 10 obo\xc4\x8dnih pol, Winchester 11, Ely 13 in Norwich 14. Pre\xc4\x8dne ladje in kori so tudi podolgovati. V Normandiji je bilo najve\xc4\x8d korov z dvema obokoma, kasneje v Gloucestru, Chichestru in Lincolnu s tremi, v St. Albansu, Elyju in Norwichu s \xc5\xa1tirimi._NEWLINE_Po normanski tradiciji je bil prvotno kor stopni\xc4\x8dast (Westminster, Canterbury, Old Sarum, St. Albans, Rochester, Ely, Durham, Christchurch in Lincoln) in imel ambulatorij s kapelami (opatija Battle, Canterbury II, Winchester, Gloucester, Tewkesbury, Chichester in Norwich). Po prelomu stoletja se je slika pod vplivom reform spremenila in prednost je dobil pravokoten kor (Southwellov, Old Sarum II, Hereford, Romsey)._NEWLINE_Tradicionalni normanski obrambni sistem se je spremenil na zahodu in severu Anglije, okrogli stebri so postali norma (Gloucester, Tewkesbury, Worksop, Dunfermline).\n_START_SECTION_\nPoseben razvoj\n_START_PARAGRAPH_\nZdi se, da se je poseben razvoj, verjetno v povezavi z Durhamom, za\xc4\x8del na zahodu otoka, z visokimi okroglimi stebri v glavni ladji, visokimi do 9,30 metra, v Gloucestru (prva \xc4\x8detrtina 12. stoletja) in Tewkesburyju. Na severu je temu na\xc4\x8delu sledila opatija Dunfermline (1128\xe2\x80\x931150). Kot razli\xc4\x8dica te vi\xc5\xa1ine se lahko verjetno \xc5\xa1teje tudi podalj\xc5\xa1anje arkade (Romsey, Jedburg, Oxford in Hereford). Na okroglih stebrih v zmernih razmerjih najdemo \xc5\xa1iritev v Southwellu, Carlislu, Malvernu, Chestru in Melbournu._NEWLINE_\xc4\x8ce povzamemo, je do sredine 12. stoletja prevladoval slog iz Normandije, ko se telesna \xc4\x8dlenitev stene za\xc4\x8dne raztapljati. Ritem sprememb in stene, prikrivanje debeline stene s polstebri, profili in okrasje, globina stratifikacije zgornjega nadstropja in postopno odpiranje stene so pomembne prvine. \xc4\x8ceprav so ti nujen pogoj za nastanek gotike, \xc5\xa1e vedno v romaniki prevladujeta masivnost in te\xc5\xbea oblike. _NEWLINE_V Angliji so imeli normanski plemi\xc4\x8di in \xc5\xa1kofje vpliv \xc5\xbee pred normansko zasedbo leta 1066, ki je imel u\xc4\x8dinek na pozno anglosa\xc5\xa1ko arhitekturo. Edvard Spoznavalec je bil izgnanec v Normandiji in je leta 1042 pripeljal zidarje za delo v Westminstrsko opatijo, prvo romansko zgradbo v Angliji. Leta 1051 je pripeljal normanske viteze, ki so zgradili gradove mota kot obrambo pred Vali\xc5\xbeani. Po vdoru so hitro gradili gradove mota in ob izbruhu gradbene dejavnosti zgradili cerkve in opatije, pa tudi bolj zapletene utrdbe, kot so normanski kamniti bivalno-obrambni gradovi._NEWLINE_Zgradbe ka\xc5\xbeejo velike razse\xc5\xbenosti, enostavne geometrijske oblike, zid z majhnimi pasovi kiparskega okrasja, morda kot slepe arkade, koncentri\xc4\x8dne elemente okrog kapitelov, okrogel vrat in v timpanonu pod lokom. Normanski lok je kro\xc5\xbeni lok. Normanski frizi so okoli lokov vklesani ali zarezani z geometrijskim ornamentom, kot so vzorci V-oblike, pogosto jih imenujejo cikcakasti ornamenti. Cerkve v obliki kri\xc5\xbea so pogosto imele globoke prezbiterije in kvadraten stolp na kri\xc5\xbei\xc5\xa1\xc4\x8du, ki je ostal v angle\xc5\xa1ki cerkveni arhitekturi. Od leta 1083 dalje je bilo zgrajenih  stotine \xc5\xbeupnijskih cerkva in ustanovljenih veliko stolnic._NEWLINE_Ko je ogenj po\xc5\xa1kodoval stolnico v Canterburyju leta 1174, so normanski zidarji vpeljali novo gotsko arhitekturo. Okoli 1191 sta nastali stolnici v Wellsu in Lincolnu v slogu angle\xc5\xa1ke gotike in normanski slog je postal skromnej\xc5\xa1i slog pokrajinske arhitekture.\n_START_SECTION_\nZunanjost\n_START_PARAGRAPH_\nZunanjost anglonormanske cerkve je logi\xc4\x8dna predpostavka strukturnih na\xc4\x8del notranjosti. Ju\xc5\xbena pristopna kapela v Norwichu s svojo strukturo in bogatim zaslonom je primer vzhodnega zaklju\xc4\x8dka, ki se je prena\xc5\xa1al iz Normandije (po zgledu na apsido cerkve La Trinit\xc3\xa9 v Caenu). Fasada transepta sprejema normanski rizalit s stolpastimi strukturami na vogalih. Pediment je obi\xc4\x8dajno razdeljen v slepa loka, ni\xc5\xa1e in okrasne vdolbine (Norwich, Winchester, Southwell in Lincoln). Stena te stavbe je bila v zgodnjih fazah vedno preprosta (St. Albans in Winchester), nato pa jo za\xc4\x8dnejo vse bolj krasiti s slepimi loki in venci ob napu\xc5\xa1\xc4\x8dih. V svetlobnem nadstropju je notranja postavitev uradno poslala zunanjost (Norwich, Ely, Peterborough). Normanski kvadratni stolp, \xc5\xa1e vedno v grobem sestavljen v 11. stoletju (St. Albans), je aktualen \xc5\xa1e v 12. stoletju s \xc4\x8dlenitvijo s pilastri, vzorci in slepimi zasloni. To vodi ob prelomu stoletja do popolne re\xc5\xa1etkaste stene v Norwichu.\n_START_SECTION_\nZahodna fasada\n_START_PARAGRAPH_\nKriti\xc4\x8dna prvina anglonormanske arhitekture je zahodna fasada z dvema stolpoma po zgledu St-\xc3\x89tienne in St. Trinit\xc3\xa9 v Caenu in Jumi\xc3\xa8gesu. To prikazuje stolnica v Durhamu (1100) in v Southwellu (okoli 1130). Medtem ko stolpi v Southwellu \xc5\xa1e vedno stojijo nad stranskima ladjama, gredo v Durhamu dlje._NEWLINE_Drug pomemben element oblikovanja fasade so ni\xc5\xa1e, kot je razvidno (do 1092) na veliki zahodni fasadi v Lincolnu: trojni ve\xc4\x8dplastni portali \xc5\xbee mo\xc4\x8dno presegajo stranske ladje, motiv ni\xc5\xa1 se prena\xc5\xa1a na ju\xc5\xbeno o\xc5\xbejo stran. Ni\xc5\xa1e na fasadi se pojavijo kasneje v Tewkesburyju (1140)._NEWLINE_Rochester dobi okoli sredine stoletja zahodna stolpa nad glavno ladjo in majhne robne stolpe nad stranskima ladjama. Slepe arkade so dekorativno razporejene po celotni fasadi._NEWLINE_Do leta 1174 je bil zgrajen \xc5\xa1irok zahodni transept v Elyju. S svojim mogo\xc4\x8dnim stolpom (kvadratni, masivni osrednji stolp in \xc5\xa1tirje osmerokotni stolpi nad transepti), zob\xc4\x8dastimi \xc4\x8dleni (struktura fasade sledi stolpom zgoraj), horizontalnimi slepimi arkadami tvori enotnost, Ely je na pragu gotike.\n_START_SECTION_\nOkrasje\n_START_PARAGRAPH_\nTudi arhitekturna dekoracija sega v normansko tradicijo. Geometrijski vzorci, kot so trikotniki, cikcak, \xc5\xa1ahovnice, valji in pletenice, kroglice se pojavljajo v pasovih. Z njimi so okra\xc5\xa1eni arhivolti na portalih, oknih, obokih in lokih galerij, slepih in drugih arkadah. Diamanti, luske in \xc5\xa1ahovnice izpolnjujejo obokane plo\xc5\xa1\xc4\x8de in stene, tako je v Peterboroughu (transept in kor), Herefordu (ladja), Christchurchu (ladja) in Elyju (fasada). Rastlinski okraski krasijo stene portalov (Ely, Rochester, Lincoln itd). Figurativna plastika se pojavi na fasadah (Lincoln) in v timpanonu (Ely, Rochester, Malmesbury). Zna\xc4\x8dilna sta cikcak ali V-okras v skupini (Durham, Gloucester, Ely, Peterborough itd) in prekri\xc5\xbean kro\xc5\xbeni zaslon (Durham, Ely, Worcester, Grad Acre itd.). Zanimiv je tudi okrasni relief valjastih stebrov (Durham, Dunfermline, Norwich, Waltham). Kapiteli so preproste kocke ali bogatej\xc5\xa1i nagubani (Winchester, Norwich, Dunfermline itd.). Obi\xc4\x8dajno so stisnjene ali skr\xc4\x8dene kot blazine.\n_START_SECTION_\n\xc5\xa0kotska\n_START_PARAGRAPH_\n\xc5\xa0kotska je bila pod zgodnjim vplivom Normanov s plemi\xc4\x8di na dvoru kralja Macbetha okoli leta 1050. Njegov naslednik Mael Coluim III. ga je strmoglavil z angle\xc5\xa1ko in normansko pomo\xc4\x8djo, njegova kraljica Margaret je spodbujala cerkev. Benediktinski red je ustanovil samostan v Dunfermlineju. Njen \xc5\xa1esti in najmlaj\xc5\xa1i sin, ki je postal kralj David, je zgradil kapelo svete Marjete na za\xc4\x8detku 12. stoletja.\n_START_SECTION_\nIrska\n_START_PARAGRAPH_\nNormani so prvi\xc4\x8d pristali na Irskem leta 1169. V petih letih gradnje gradov mota so hitro rasli in v nadaljnjih petih letih so \xc5\xbee za\xc4\x8deli graditi prve velike kamnite gradove. Na primer Hugh de Lacy je zgradil grad mota, ki ga je leta 1173 napadel in po\xc5\xbegal irski kralj Ruaidr\xc3\xad Ua Conchobair, De Lacy pa je potem na istem kraju zgradil kamniti grad Trim v grofiji Meath, ki je z obzidjem obdajal ve\xc4\x8d kot tri hektarje. V letih med 1177 in 1310 so nastali nekateri najve\xc4\x8dji normanski gradovi na Irskem. Normani so se naselili predvsem na vzhodnem obmo\xc4\x8dju Irske, pozneje znanem kot Pale, in med drugim zgradili grad Swords v Fingalu (severna grofija Dublin), Dublinski grad in grad Carrickfergus v grofiji Antrim.\n_START_SECTION_\nJu\xc5\xbena Italija\n_START_PARAGRAPH_\nNormani so za\xc4\x8deli v Italiji graditi gradove \xc5\xbee zelo zgodaj. William Iron Arm je zgradil enega na neznani lokaciji (Stridula) v Kalabriji leta 1045. Po smrti Roberta Guiscarda leta 1085 je polotok ju\xc5\xbene Italije do\xc5\xbeivel vrsto dr\xc5\xbeavljanskih vojn in bil pod nadzorom vse \xc5\xa1ibkej\xc5\xa1ih knezov. Upori so bili zna\xc4\x8dilni za regijo tudi v 12. stoletju, manj\xc5\xa1i gospodarji so se posku\xc5\xa1ali upreti vojvodski ali kraljevski mo\xc4\x8di znotraj svojih gradov. V de\xc5\xbeeli Molize so Normani za\xc4\x8deli najbolj obse\xc5\xbeen program gradnje gradov in predstavili tehniko opus gallicum (galsko delo je tehnika gradnje, kjer so bile narejene natan\xc4\x8dne luknje v kamen za vstavitev lesenih tramov za postavitev lesene infrastrukture) v Italijo. Njihova pametna uporaba lokalnih kamnosekov skupaj z velikim bogastvom, nabranim pri zasu\xc5\xbenjenih prebivalcih, so omogo\xc4\x8dili take podvige, posku\xc5\xa1ali so celo posnemati nekatere od anti\xc4\x8dnih rimskih struktur._NEWLINE_Poleg gradov na pode\xc5\xbeelju so Normani postavili \xc5\xa1tevilne verske zgradbe, ki so \xc5\xa1e vedno ohranjene. Zgradili so sveti\xc5\xa1\xc4\x8de v kraju Monte Sant\'Angelo in mavzolej dru\xc5\xbeine Hauteville pri Venosi. Zgradili so tudi \xc5\xa1tevilne nove latinske samostane, kot je slavni Sant\'Eufemia v Lamezii).  Druge pomembne zgradbeso portal sveti\xc5\xa1\xc4\x8da kraljice Marije v Angloni in ambulatorij ter stranske kapele stolnice v Aversi, v Salernu pa pala\xc4\x8da Fruscione.\n_START_SECTION_\nSicilija\n_START_PARAGRAPH_\nNormansko obdobje Sicilije je trajalo od pribli\xc5\xbeno 1070 do pribli\xc5\xbeno 1200. Arhitektura je bila sestavljena iz pozla\xc4\x8denih mozaikov, kot je v stolnici v Monrealu. Palatinska kapela v Palermu je bila zgrajena leta 1130 in je morda najlep\xc5\xa1i primer mozaikov v notranjosti kupole (bizantinski zgled), ki prikazuje Kristusa Pantokratorja skupaj z angeli._NEWLINE_Iz kasnej\xc5\xa1e sicilske normanske dobe zgodnjih gotskih vplivov je znana stolnica v Messini, posve\xc4\x8dena leta 1197. Vendar pa je tu visok gotski zvonik poznej\xc5\xa1i in ni bil zgrajen v zgodnji gotiki v obdobju Normanov.\n_START_SECTION_\nMalta\n_START_PARAGRAPH_\nPo normanskem osvajanju Malte leta 1091 se je za\xc4\x8dela gradnja ve\xc4\x8d stavb. Mnoge so poru\xc5\xa1ili in obnovili v preteklosti (zlasti po sicilskem potresu leta 1693, ki je uni\xc4\x8dil \xc5\xa1tevilne stare normanske zgradbe), vendar je \xc5\xa1e vedno nekaj utrdb in hi\xc5\xa1 v Mdini in Vittoriosi.\n_START_SECTION_\nPrehodni slog\n_START_PARAGRAPH_\nKot kamnose\xc5\xa1ki slog se je razvijal in eksperimentiral z na\xc4\x8dini za premagovanje geometrijskih te\xc5\xbeav z banjasto obokanimi stropi, ki so jih predstavljali koni\xc4\x8dasti oboki, ki so bili kasneje zna\xc4\x8dilni za gotski slog. Arhitekturni zgodovinarji in strokovnjaki menijo, da je treba slog oceniti kot celoto in ne kot skupek lastnosti, medtem ko nekateri vklju\xc4\x8dujejo te spremembe v normanski ali romanski slog,  drugi pa jih opisujejo kot prehodno ali normanskogotsko prehodno obdobje. Nekateri uporabljajo izraz "normanska gotika", vendar ni jasno, ali se nana\xc5\xa1a na prehodni slog ali normanski slog kot celoto.\n_START_SECTION_\nNeonormanski slog\n_START_PARAGRAPH_\nSlog arhitekture, ki posnema dela normanske arhitekture iz 11. in 12. stoletja romanike v Veliki Britaniji in Normandiji, je neonormanski slog. Ta dela so vidna v \xc5\xa1tevilnih zgradbah in prostorih 20. stoletja, zlasti loki in stebri. V Manchestru sta taki nekdanja stavba borze (Stock Exchange) in sinagoga v Fallowfieldu.'